  Виталий Пронин Вожъяськон - алама сям. Но 7-тӥ коньывуонэ, Михаил Федотовлэн шайгу дораз люкаськем калыклэсь тодэ ваёнъёссэ кылзӥськыкум, ӵапак вожъяськон мылкыдлэсь куштӥськеме ӧз луы. Сокем бордаз кыске сыӵе быдӟым адями - соин огвакытэ улэм, вылтуссэ адӟем, куаразэ кылэм потэ… М. Федотовлэсь творчествозэ гажасьёсКылбурчилэн вордӥськем нуналаз вордӥськем палъёсаз вуэм писательёс, журналистъёс но Яр ёросысь Вортча гуртысь ӵыжы-выжыосыз буре вайизы улонысь вазь кошкем таланто бесерман воргоронэз. Шайгузэ котыртыса, Михаил Федотовлэн кылбурезъя гожтэм «Мон бакчаям мертто пинал льӧмпу» кырӟанэз нёжтӥзы, Николай Мерзляков бард быдэстӥз Михаил Федотовлэн «Мукет» поэмаысьтыз оглюкетызлэсь пӧрмытэм кырӟанзэ. Кылбурчилэн улонысьтыз учыръёссэ мадизы, солы сӥзем чуръёссэс лыдӟизы, творчествозэ данъязы Вячеслав Ар-Серги, Виктор Шибанов, Татьяна Чернова, Пётр Захаров, Владимир Михайлов, Василий Михайлов но мукетъёсыз. Чылкыт, чебер, йӧно, адямиосты валась, улонлы шумпотыны быгатӥсь, бордаз кыскись… Синмаськымон кылбурчи луэмез сяна, Михаил Федотов синмаськымон адями вал. Со сярысь вераськыку, сое адӟем, соин эшъяськем адямиослэн синъёссы гажан мылкыдын пиштыны кутско, нош куараосазы яратон чузъяське. — Кузь сюрес вылысен котькудӥзлэн ик эшъёсмылэн йыразы огдыре пилемо но югыт малпанъёс бугыръяськизы, дыр, Мишаез улэпен син азе пуктыса, солэн висись сюлэм пыртӥз чилектэм гожез валаны тыршыса… Курыт кирень куректон. Али но со чыртывыжыез ӵоксузьытэ, сюлэмез дырекъятэ, жалянэз бугыртэ. Нош но нош кие кутӥськод ке солэсь книгаоссэ, валаськод: кылбурчи улыны дыртӥз, улонэзлэсь пумзэ адӟыса син азяз пуктылӥз… 1980-тӥ арын ик ини ас шӧдонэз-адӟонэз сярысь вераз: «Эн мыкыртэ йырдэс, юлтошъёсы, та улонысь мон кошкисько шуыса», - малпанзэ кисьтэ Татьяна Чернова кылбурчи. Михаил Федотовез лыдӟо, гажало, ярато - кызьы шуиз кылбурчилэн кузпалыз Анна Федотова, али дыре со зэмос суперзвезда. Нош бесерманъёс понна Михаил Федотов - калыксылэн дано пиез, герой. Со кылбуръёсаз данъяз калыксэ, нош калыкез со понна пыраклы кельтӥз сое сюлмаз. Вордӥськем нуналаз Ярын но ортчиз Михаил Федотовлы сӥзем ужрад, кытын уйпалась калык, Ижысь вуэм куноос буре вайизы бесерман кылбурчиез, нош 8-тӥ коньывуонэ сое данъязы Ижысь филармониын. Культурая но туризмъя министр Владимир Соловьёв пусйиз, Михаил Федотовлэн улонэзлэн сиосыз удмуртъёсты но бесерманъёсты кема шунтозы на шуыса. Россиысь сӥё-дано артист Геннадий Кузнецов кырӟамез азьын тодаз вайиз, кызьы Михаил Федотов солы «Гена эшелы - мынам куараелы» гожтэмен книгазэ кузьмаз. Ӵапак со бӧрсьы вордскиз «Мон бакчаям мертто пинал льӧмпу» кырӟан. Анна Федотова тау кариз, картсэ уг вунэто, сое данъяло шуыса, осконзэ усьтӥз, котькуд адямилэн сюлмаз кузпалызлэн творчествоезлы инты сюроз шуыса. Со малпамъя, Михаил Федотов кылбуръёсаз быдэсак усьтӥське - кытын ке со кужмо, кытын ке ляб. Сергей Матвеев кылбурчи но итӥськиз та малпан борды - со пусйиз, Михаил Федотовлэн огдыре ӝужыт гурезь кадь но ненег сяська кадь луэмез паймытэ шуыса. Со лыдӟиз кылбурчилэсь ӟуч кылэ берыктэм ужъёссэ. Озьы ик луыны кулэ - зэмос поэт уг возьдаськы лыдӟисез азьын котькыӵеен усьтӥськыны. Удмурт кылосбуръя, финно-угроведениея но журналистикая институтысь студентъёс возьматӥзы Михаил Федотовлэн кылбуръёсызъя пуктэм постановка - соослы луыса кылбурчилэн чуръёсыз удмурт кылын чузъяськизы. Литератураез эскерись то-досчи Вера Пантелеева малпанзэ усьтӥз, котькуд вакытлэн аслаз поэтъёсыз вань шуыса. Михаил Федотов, со малпамъя, улэм вакытэзлы зэмос тупась гожъяськись вал - ӟырдыт, сутӥсь. Со шӧдӥз калыклэсь, кыллэсь, оглом улонлэсь воштӥськемзэ. Ваньзы сямен, тодосчи пусйиз, макем Михаил Федотов борды кыстӥське вал калык - со бордаз кыске вал ӟеч сямыныз но, вылтус чебереныз но. Вера Пантелеева шуиз, таланто адямиос котьку калыкез ӟечгес, йӧногес каро шуыса. Огез дышетӥсез Флор Васильев сямен ик, бесерман кылбурчи улонысь вазь кошкиз - поэт ас дыраз вуэ но ас дыраз кошке, вылды, малпанзэ усьтӥз тодосчи. Ӝытлэн пумаз Вячеслав Ар-Серги писатель гожъяськисьёсты дунъяны куриз. Со учкисьёслы тодазы вайытӥз: гожъяськисьёс котьку калыклэн азьлань улонэз сярысь сюлмасько - Михаил Федотовлэн но сюлмыз висиз калыкез но кылыз понна. Палэнэ потыку, пе, нырысь ик юало: кин тӥляд поэтты? Асьмелэн вань быдэс дуннелы ушъяськымон-данъямон поэтмы - со Михаил Федотов. Соин солэсь нимзэ вунэтоно ӧвӧл, творчествозэ вӧлмытоно. Анастасия Шумилова Туспуктӥз Валерий Нуриахметов  